b'\n_START_ARTICLE_\nII Nik\xc4\x97jos susirinkimas\n_START_PARAGRAPH_\nNik\xc4\x97jos II susirinkimas\xc2\xa0\xe2\x80\x93 septintasis Visuotinis Ba\xc5\xbeny\xc4\x8dios susirinkimas, \xc4\xafvyk\xc4\x99s 787\xc2\xa0m. Bitinijos mieste Nik\xc4\x97joje (dabar Turkijos miestas Iznikas)._NEWLINE_Susirinkimas tur\xc4\x97jo i\xc5\xa1spr\xc4\x99sti kai kuriuos klausimus, susijusius su ikonoklazmu\xc2\xa0\xe2\x80\x93 tik\xc4\x97jimu, kad atvaizd\xc5\xb3 (pavyzd\xc5\xbeui, ikon\xc5\xb3) garbinimas yra draustinas kaip stabmeldyst\xc4\x97. Susirinkim\xc4\x85 su\xc5\xa1auk\xc4\x97 Bizantijos regent\xc4\x97 Irena (786\xc2\xa0m. ji jau band\xc4\x97 su\xc5\xa1aukti susirinkim\xc4\x85 Konstantinopolyje, bet ikonoklazm\xc4\x85 palaikiusi kariuomen\xc4\x97 j\xc4\xaf i\xc5\xa1vaik\xc4\x97). Popie\xc5\xbei\xc5\xb3 atstovavo du legatai, Aleksandrijos, Antiochijos ir Jeruzal\xc4\x97s patriarchus\xc2\xa0\xe2\x80\x93 du vienuoliai. Pastaruosius pasiunt\xc4\x97 ne patys patriarchai (d\xc4\x97l aplinkybi\xc5\xb3, susijusi\xc5\xb3 su musulmon\xc5\xb3 valdymu, jie net ne\xc5\xbeinojo apie susirinkim\xc4\x85), bet j\xc5\xb3 vardu veik\xc4\x99 kiti auk\xc5\xa1tieji patriarchat\xc5\xb3 dvasininkai. Visi lik\xc4\x99 susirinkimo dalyviai, vadovaujami Konstantinopolio patriarcho Tarasijaus, buvo i\xc5\xa1 Bizantijos. I\xc5\xa1 viso susirinkimo protokoluose minimi bent 308 dalyviai._NEWLINE_Pirmasis pos\xc4\x97dis \xc4\xafvyko rugs\xc4\x97jo 24 d. Buvo perskaitytas regent\xc4\x97s lai\xc5\xa1kas, diskutuojama d\xc4\x97l to, ar leisti dalyvauti vyskupams ikonoklastams. Antrajame pos\xc4\x97dyje (rugs\xc4\x97jo 26 d.) buvo perskaityti popie\xc5\xbeiaus lai\xc5\xa1kai Konstantinopolio patriarchui ir regentei. Tre\xc4\x8diajame (rugs\xc4\x97jo 28 arba rugs\xc4\x97jo 29 d.) buvo priimti keli vyskupai, i\xc5\xa1si\xc5\xbead\xc4\x97j\xc4\x99 ikonoklazmo._NEWLINE_Ketvirtajame pos\xc4\x97dyje (spalio 1 d.) buvo perskaitytos Biblijos ir Ba\xc5\xbeny\xc4\x8dios T\xc4\x97v\xc5\xb3 ra\xc5\xa1t\xc5\xb3 i\xc5\xa1traukos, remian\xc4\x8dios atvaizd\xc5\xb3 garbinim\xc4\x85._NEWLINE_Penktajame pos\xc4\x97dyje (spalio 4 d.) buvo skaitomos Ba\xc5\xbeny\xc4\x8dios T\xc4\x97v\xc5\xb3 i\xc5\xa1traukos, nepalankios atvaizd\xc5\xb3 garbinimui. Skaitymas buvo nutrauktas susirinkimui galutinai apsisprendus prie\xc5\xa1 ikonoklazm\xc4\x85._NEWLINE_Per \xc5\xa1e\xc5\xa1t\xc4\x85j\xc4\xaf pos\xc4\x97d\xc4\xaf (spalio 6 d.) buvo pasmerktas 753\xc2\xa0m. \xc4\xafvyk\xc4\x99s ikonoklast\xc5\xb3 susirinkimas._NEWLINE_Per septint\xc4\x85j\xc4\xaf pos\xc4\x97d\xc4\xaf (spalio 13 d.) buvo priimtas pagrindinis nutarimas apie atvaizd\xc5\xb3 garbinim\xc4\x85._NEWLINE_Per paskutin\xc4\xaf, a\xc5\xa1tunt\xc4\x85j\xc4\xaf, pos\xc4\x97d\xc4\xaf (spalio 24 d.), vykus\xc4\xaf Konstantinopolyje, dalyvaujant regentei ir jos s\xc5\xabnui, nutarimai buvo i\xc5\xa1kilmingai pasira\xc5\xa1yti._NEWLINE_Susirinkimas taip pat pri\xc4\x97m\xc4\x97 22 kanonus.'